  Виталий Пронин Кезъёс воксё но киязы кусо но саник кутӥзы ни: кунянъёссэс сюдыны мукет амалзы ӧвӧл.Бусыын ву пуке. Нюлэскы гинэ но техникалэн пыремез уг луы. Зоръёсын сэрен ю-нянез утялтыны уг быгато уйпал хозяйствоос.- Тодэ вал, макем секыт мылкыд! - лулӟе Балезино ёросысь гурт удысъя управлениысь валтӥсь агроном Татьяна Столбова. - Комбайнмы лудэ вые, сое кык тракторен кыскыса поттытэк уг луы. Котыр колеяос ни. Трос аръем турынэн бусыосмы но лёгаськыса быро ни. 700 гектар ӟег пол (выж) кадь зоръёс улын выдэмын. Сое быремен лыдъяськомы ни. Тулыс кизем ю тысь пӧлысь бусые кылемзэ пудо сиёнлы сяна уд утялты ни. Но зоръёс ӧз дугдэ ке, таиз но лудэ кылёз. 1984-тӥ арын таӵе ик секыт югдур вылэм. Гуртоос паймыса лудэ литовкаен потӥллям. Каль (али) 45 процентэз сяна ю-няньмы калтэмын ӧвӧл. Со но туж урод. Тулыс бусы ужъёсты мытыны кидыстэк кылимы. Пудо сиёнэн югдур сокем секыт ӧвӧл - котькуд йырлы 18,3 центнер сиён дасямын. Животэз сютэм ум кельтэ. Но нянь понна сюлэм бӧрдэ. Сомында добро лудэ кылиз ке, йыр пурысьталоз, дыр.Югдур пӧртэм ӧвӧл Яр ёросын но. Ӧй зорысалыз ке, урожайзы люкаськысалыз ик - гектарысьтыз 15 центнер потэ уго. Но кеносъёсазы 3 сюрс 620 тонна гинэ ю тысь пыремын ай, 2014-тӥ арен ӵошатыса, та 2 поллы ӧжытгес. Ёросысь гурт удысысь управлениен кивалтӥсь Елена Наймушина верамъя, кидыслы гинэ 3 сюрс тонна кулэ. Нош соослэн 522 тонна гинэ люкаськиз ай. Бусыоссэс утялтыны секыт - жаг юослэсь ӝужыт будэмын. Эшшо кышкытлык вань, шепаз ик уданы кутскоз шуыса. 3 ар талэсь азьвыл таӵе ик куазен сэрен озьы удаз вал.Кезъёс воксё но киязы кусо но саник кутӥзы ни: кунянъёссэс сюдыны мукет амалзы ӧвӧл.Удмуртиысь инкуазез эскеронъя центр ивортэмъя, 1-тӥ-20-тӥ августэ гинэ 93 миллиметр зор-кот усиз, котькулэсь та 2 поллы уногес. Кылем толэзе нормалэсь 1,8 градуслы кезьытгес вал. Соин ик котыр нӧд луиз. Гурт удысъя но сиён-юонъя министр Александр Прохоров верамъя, планлэсь 51 процентэз гинэ юос утялтэмын. Шорлыдын гектарысьтыз 17 центнер потэ. Уборказэс ӝог ортчыто вавожъёс, можгаос но кизнеръёс - таослэн ог 80 процентэз бусыоссы утялтэмын ни. Вавож ёросысь Мичурин нимо колхоз, «Жуё-Можга» но «Восход» хозяйствоос воксё но уборказэс йылпумъязы ни. Татын гектарысьтыз шорлыдын 29,2 центнер басьтыны быгатӥзы.Ю тысь туж кот. Сое куасьтыны туж трос кужым кулэ. Тысь куасьтон но шертон комплексъёсмы но вужесь. Соин ик куд-ог хозяйствоос тысез соку ик паньгатыса клёнкае яке гуосы тыро - пудолы но пайдаёгес, утялтонэз но капчигес. Озьы каро ни Шаркан, Алнаш, Якшур-Бӧдья, Можга но Юкаменск ёросъёсын. шаерамы сыӵе амалэн тысь 3 сюрс тонна дасямын ни, шуэ Александр Прохоров.Секыт югдур толлы ю тысь кизёнэн но. Чакламын вал 85 сюрс гектар кизьыны. Нош лыдпус 38 сюрс гектар сяна ӧвӧл на. Глазов, Кез, Красногорск но Яр ёросъёсын воксё но чакламзылэсь 30 процентсэ сяна бусыоссэс кизьыны ӧз быгатэ. Зоръёс ке но дугдӥзы, уйпалан кизьыны уз потэ ни - вакытэз ортчиз.- Ӟеч бусыос медаз аналме шуыса, тулыс кизёнэз паськытгес ортчытоно луоз, - шуэ министр. - Таин валче кидыс но 5 сюрс тонналы уногес дасяно, ваньмыз со кулэ 80 сюрс тонна. Нош туннэ кидыслы ог 27 сюрс тоннаез сяна ӧвӧл на.Гурт удысъя но сиён-юонъя министерство ёросъёслы вазиськиз югдурез син азязы туж сак возьыны. Тужгес шуге-леке вуэм 12 районын кылдытэмын нимысьтыз комиссиос. Кулэ луиз ке, юрттэт курыса, вазиськозы Россиысь Гурт удысъя министерствое.Со сяна, таяз арня вискын министерствое котькуд ёросысь кивалтӥсьёсты но специалистъёсты нимысьтыз ӧтчазы. Александр Прохоров но Правительстволэн Тӧроезлэн воштӥсез Сергей Токарев котькудзэ сак кылзӥзы, чаклазы, маин котькудӥзлы ёрослы юрттыны луоно. Котькудзэ азинтонъя нимысьтыз план гожтэмын. Министерстволэн ужан вакытаз берло дыре таӵеез ӧй вал.- Вань ёросъёсысь хозяйствоос огкадь уг быгато техника басьтыны, - шуэ Александр Прохоров. - Нокызьы но уг луы вань ёросъёслы огкадь куронъёс пуктыны. Рос-прос азинтӥськыны кутскон понна котькудӥзлы нимысьтыз проект но юрттэт кулэ.Елена Сараматова Туспуктӥз Владимир Беломорских Теги: ужпум  